32003L0116
L 321/36
JURNALUL OFÍCIAL AL UNIUNII EUROPENE
DIRECTIVA 2003/116/CE A COMISIEI
din 4 decembrie 2003
de modificare a anexelor II, III, IV și V la Directiva 2000/29/CE a Consiliului privind organismul dăunător Erwinia amylovora (Burr.) Winsl. et al.
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), astfel cum a fost modificată ultima dată prin Directiva 2003/47/CE a Comisiei (2), în special articolul 14 alineatul (2) literele (c) și (d),
după consultarea statelor membre interesate,
întrucât:
(1)
Dispozițiile privind combaterea Erwinia amylovora (Burr.) Winsl. et al. privesc ansamblul plantelor gazdă susceptibile că ar contribui la propagarea acestui organism dăunător. Anumite plante gazdă cunoscute ca susceptibile să găzduiască Erwinia amylovora (Burr.) Winsl. et al. nu intră încă sub incidența dispozițiilor legale în vigoare. Este necesară, așadar, includerea lor în lista cu ansamblul de plante gazdă pentru Erwinia amylovora (Burr.) Winsl. et al.
(2)
Este necesară îmbunătățirea prevederilor referitoare la „zonele tampon”, pentru a reduce riscul de propagare a organismului Erwinia amylovora (Burr.) Winsl. et al. pe distanță scurtă. În acest scop, este necesară delimitarea clară a „zonelor tampon” și aplicarea unui regim de control strict, care să includă retragerea oricărei plante care prezintă simptome de Erwinia amylovora (Burr.) Winsl. et al.
(3)
Pentru ca o plantă provenită dintr-un sector cunoscut pentru prezența organismului Erwinia amylovora (Burr.) Winsl. et al. să poată fi introdusă sau transplantată într-o „zonă protejată”, câmpul de producție al plantei respective și zonele învecinate trebuie să fie declarate cu totul indemne de Erwinia amylovora (Burr.) Winsl. et al. de la începutul ultimei perioade complete de vegetație care precedă operațiunea. Acest fapt trebuie confirmat prin inspecții vizuale realizare la momentele potrivite, precum și prin teste de laborator destinate să detecteze eventualele infestări latente.
(4)
Este necesară reglementarea deplasării roiurilor înspre zonele protejate, precum și în interiorul acestor zone, întrucât roirea constituie un factor important de propagare a organismului Erwinia amylovora (Burr.) Winsl. et al.
(5)
Este necesar să se adopte, înainte de 1 aprilie 2004, dispoziții speciale pentru plantele care sunt produse și menținute pe câmpuri situate în „zone tampon” oficial declarate astfel în conformitate cu prevederile Directivei 2000/29/CE și care îndeplinesc cerințele directivei menționate cu privire la câmpuri și la „zonele tampon”.
(6)
Este necesară, prin urmare, modificarea în consecință a Directivei 2000/29/CE.
(7)
Măsurile prevăzute de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Anexele II, III, IV și V la Directiva 2000/29/CE se modifică în conformitate cu anexa la prezenta directivă.
Articolul 2
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 31 martie 2004. Statele membre comunică de îndată Comisiei textul acestor acte, precum și un tabel de corespondență între aceste acte și prezenta directivă.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de îndată de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 4 decembrie 2003.